Drie vir harde werk beloon | Netwerk24
Drie vir harde werk beloon
Deur André Damons 10 Januarie 2019 06:00
Die slim drieling van Welkom is van links Lielie, Lodewyk en Ansa Fourie. Foto: Verskaf
Lodewyk Fourie (18), een van ’n Welkomse drieling, het agt onderskeidings in die 2018-matriek­eindeksamen behaal.
Hy was ’n leerling aan die St. Andrew-skool in Bloemfontein.
Sy twee sussies Lielie en Ansa, wat aan die Eunice High School gematrikuleer het, het onderskeidelik ses en vyf onderskeidings behaal.
Die drie slimkoppe het ’n gesamentlike 19 onderskeidings losgeslaan.
Hulle is die kinders van dr. Lode Fourie, ’n gine­koloog van Welkom, en dr. Tien de Wet, ’n algemene praktisyn van dié dorp.
Lodewyk, wat vanjaar medies gaan studeer, het gehoop vir agt onder­skeidings.
“Ek het hard gewerk en hard gehoop, maar het ’n bietjie getwyfel oor rekeningkunde, want ek het gesukkel daarmee. Wiskunde en fisiese wetenskap was my gunstelingvakke,” sê Lodewyk.
Hy het onderskeidings in Engels (huistaal), Afrikaans (eerste addisionele taal), fisiese wetenskap, drama, lewens­oriëntering lewens­wetenskap (biologie), rekeningkunde en wiskunde behaal.
Volgens Lodewyk gaan hy moontlik saam met Lielie aan die Universiteit van die Vrystaat (UV) studeer. Hy wag nog op terugvoering van ander universiteite.
Lodewyk is die enigste van die drie wat in hul ouers se voetspore volg.
Lielie beplan om argitektuur te studeer terwyl Ansa ingenieurswese aan die Universiteit van die Witwatersrand (Wits) in Johannesburg gaan studeer.
Volgens Lielie is “dit regtig lekker” om deel te wees van ’n drieling.
“Jy het altyd ’n maatjie. Ons is nie mededingend nie, maar moedig mekaar altyd aan. Ek en my sussie is beste vriende, so ek gaan haar mis, maar dit (die weg wees van mekaar) maak ons sterker,” sê sy.
Lodewyk het vir die skool se tweede span hokkie en krieket gespeel en was ’n hoofprefek in die koshuis en onderhoofsanger in die skoolkoor.
“Ek was slegs twee jaar in die skool in Bloemfontein en moes nuwe vriende maak. Die onderwysers het my baie ondersteun en dit het gevoel asof hulle altyd aan ’n mens se kant is. Ek het goeie vriende gemaak,” sê Lodewyk.
Die resep vir sy sukses is wat sy pa hulle altyd geleer het: Werk nou hard, die beloning kom daarna.